J. Budaj, poslanec: (2002-07-12):
Keďže sa zaoberá duálnym vysielaním, musí tomuto orgánu ležať na srdci aj situácia verejnoprávnych médií a tam treba povedať, že sme v celom rozsahu nepohli s reformou verejnoprávneho mediálneho sveta, verejnoprávnych mediálnych komunikačných kanálov, a to nielen v Slovenskej televízii a Slovenskom rozhlase, ale aj v TASR. Vytvára to balík problémov, ktoré budú na stole aj počas volebnej kampane, aj po nej v najbližších rokoch. V prípade, že by nevzniklo reformné odhodlanie posúvať ďalej nevyhnutné reformy, prípadne by zostávali komunistické zákony, ako sa to stalo pri tlačovom zákone, že by naďalej zostávali spolitizované zákony, ako je to pri zákonoch o verejnoprávnych médiách, ktorých rady sú politicky príliš ovplyvniteľné. Jednoducho v prípade, že by celý tento balík mediálnej politiky aj budúca vládna garnitúra ignorovala, vznikli by všetky predpoklady na deformovaný vývoj demokracie na Slovensku, ak už o takom vývoji nie je potrebné hovoriť v tejto chvíli. Je o minútu dvanásť alebo o minútu po dvanástej na to, aby reformy v tejto oblasti sa začali meniť zo sľubov na realitu. Ale v každom prípade aj keď som cítil povinnosť toto povedať, takisto pripomenúť, že sme robili všetko pre to vo výbore, aby sa prijal zákon o financovaní verejnoprávnych médií, žiaľ, parlament aj kvôli krátkosti času ho už neprijal. Robili sme všetko pre to, aby sa prijala reforma TASR, pre to, aby sa novelizoval tlačový zákon. A v niektorých prípadoch sme boli úspešní. Aj v spolupráci s Radou pre vysielanie a retransmisiu sme zdokonaľovali zákon z roku 2000 o vysielaní a retransmisii. A myslím si, že to boli zmeny opatrné, ale na prospech zdokonalenia výkonu funkcie rady. Chcem vyjadriť presvedčenie, že rada zozbiera energiu, sebavedomie a aj s pohľadom dozadu na dobrú tradíciu obstojí v skúškach volebnej kampane. Pretože tá volebná kampaň bude na jednej strane o skúške charakterov medzi politikmi, ale aj o skúške charakterov v regulačných orgánoch, a to znamená na prvom mieste nielen vo volebnej komisii, ale z istého hľadiska v oveľa významnejšom orgáne, v trvalom orgáne, akým je Rada pre vysielanie a retransmisiu. Vážený pán predseda, ďakujem vám a držím palce, aby ste obstáli aj v tejto ťažkej skúške a aby v budúcich nastávajúcich mesiacoch a rokoch Rada pre vysielanie a retransmisiu mala ešte jasnejšie pravidlá a aby sa stretala s rozumnou mediálnou politikou vládnej koalície aj opozície, z ktorej sa, verím, raz stane všeobecne akceptovaný úzus našej štátnej mediálnej politiky a celého mediálneho prostredia, ktoré bude slúžiť občanom, a nie záujmovým skupinám. Ešte raz vám ďakujem. J. Migaš, predseda NR SR: Ďakujem pekne, pán poslanec. Vyhlasujem rozpravu o tomto bode programu za skončenú. Chce sa krátko vyjadriť navrhovateľ? Áno, nech sa páči. Chcete, hej? Nechcete? Nie. Ďakujem. Prerušujem rokovanie o tomto bode programu, budeme hlasovať o 11.00 hodine. Ďakujem pekne, pán predseda, pán poslanec. Panie poslankyne, páni poslanci, budeme pokračovať informáciou o plnení I. a II. etapy privatizácie zdravotníckych zariadení . Materiál ste dostali ako tlač 1598. Informáciu o výsledku prerokovania materiálu vo výboroch máte ako tlač 1598a, ktorej súčasťou je aj návrh uznesenia Národnej rady. Dávam slovo ministrovi zdravotníctva Romanovi Kováčovi, aby materiál vlády uviedol. Nech sa páči, pán minister. R. Kováč, minister zdravotníctva SR: Vážený pán predseda, vážená Národná rada, dovoľte mi, aby som v mene pani ministerky Machovej predniesol informáciu o plnení I. a II. etapy privatizácie zdravotníckych zariadení, ktorú vyžiadala Národná rada Slovenskej republiky, keď prijala uznesenie č. 2119 k doplneniu zoznamu zdravotníckych zariadení zaradených do II. etapy privatizácie. Na základe uvedeného uznesenia Národnej rady teda predkladáme na rokovanie Národnej rady Slovenskej republiky informáciu o plnení I. a II. etapy privatizácie zdravotníckych zariadení. Táto informácia obsahuje zoznam zdravotníckych zariadení z I. a II. etapy privatizácie, u ktorých boli doteraz vydané rozhodnutia o privatizácii, a to jednak rozhodnutia vlády Slovenskej republiky, ako aj rozhodnutia Ministerstva pre správu a privatizáciu národného majetku Slovenskej republiky. Vydaním rozhodnutia o privatizáciách a odstúpením spolu so základným privatizačným projektom na realizáciu na Fond národného majetku je privatizačný proces jednotlivých subjektov vo vzťahu k ministerstvu pre správu a privatizáciu národného majetku ukončený. Predkladaný zoznam je doplnený o údaje o účtovnej hodnote a privatizácii priamym predajom, aj informácia o kúpnej cene týchto zariadení. Podotýkam, že v rámci vydaných rozhodnutí takmer všetky rozhodnutia, ktoré sú obsiahnuté v tomto materiáli, sa týkajú I. etapy privatizácie. V rámci II. etapy privatizácie bolo doteraz vydané jediné rozhodnutie v prospech obce, bezodplatného prevodu do obce. Ďakujem pekne. J. Migaš, predseda NR SR: Ďakujem, pán minister, nech sa páči, zaujmite miesto určené pre navrhovateľov. Teraz by som poprosil poslanca Šagáta, aby podal informáciu o výsledku prerokovania materiálu vo výbore. Nech sa páči. T. Šagát, poslanec: Ďakujem za slovo. Vážený pán predseda Národnej rady, vážená Národná rada, vážený pán minister, predseda Národnej rady Slovenskej republiky rozhodnutím č. 1788 pridelil informáciu o plnení I. a II. etapy privatizácie zdravotníckych zariadení na prerokovanie Výboru Národnej rady Slovenskej republiky pre hospodárstvo, privatizáciu a podnikanie a Výboru Národnej rady pre zdravotníctvo. Citovaným rozhodnutím k uvedenej správe určil ako gestorský výbor pre zdravotníctvo. Výbor pre hospodárstvo, privatizáciu a podnikanie prerokoval uvedený predložený materiál 18. júna, prijal uznesenie č. 846 z 18. 6. a navrhuje vziať túto správu na vedomie. Výbor Národnej rady Slovenskej republiky pre zdravotníctvo ako gestorský prerokoval informáciu o plnení I. a II. etapy privatizácie zdravotníckych zariadení 18. júna a odporučil Národnej rade vziať materiál na vedomie. Gestorský výbor konštatoval, že výbory, ktorým bola informácia o plnení pridelená, ju prerokovali a odporučili Národnej rade materiál vziať na vedomie. Výbor Národnej rady Slovenskej republiky pre zdravotníctvo na svojom rokovaní 16. mája rokoval o realizácii uznesenia Národnej rady Slovenskej republiky č. 1757 z 29. novembra 2001 za účasti pána ministra zdravotníctva doc. Romana Kováča. Výbor vypracoval informáciu pre Národnú radu Slovenskej republiky, ktorú schválil svojím uznesením č. 268 zo 16. mája 2002. Informácia výboru je súčasťou spoločnej správy (tlač 1598a). Gestorský výbor schválil spoločnú správu výborov uznesením č. 284 z 18. júna 2002, v ktorej určil za spoločného spravodajcu Tibora Šagáta. Súčasťou spoločnej správy je návrh uznesenia Národnej rady Slovenskej republiky, v ktorom sa odporúča Národnej rade, aby zobrala uvedenú informáciu na vedomie. Vážený pán predseda, ďakujem za slovo. J. Migaš, predseda NR SR: Ďakujem pekne, pán poslanec, nech sa páči, zaujmite miesto určené pre spravodajcov. Má niekto otázky k predmetnej informácii? Nie je to tak. Ďakujem ministrovi, ďakujem pánu poslancovi Šagátovi. Prerušujem rokovanie o tomto bode programu. Budeme hlasovať po 11.00 hodine. Panie poslankyne, páni poslanci, nasleduje bod návrh zoznamu zdravotníckych zariadení, ktoré podľa kompetenčného zákona prejdú od 1. januára 2003 na obce a vyššie územné celky, ktoré budú pretransformované na neziskové verejnoprospešné inštitúcie a ktoré budú sprivatizované . Materiál vlády ste dostali ako tlač 1599, spoločnú správu výborov máte ako tlač 1599a, ktorej súčasťou je aj návrh uznesenia Národnej rady. Dávam slovo ministrovi zdravotníctva Romanovi Kováčovi, aby materiál uviedol. Nech sa páči, pán minister. R. Kováč, minister zdravotníctva SR: Vážený pán predseda, vážené panie poslankyne, vážení páni poslanci, na základe uznesenia Národnej rady Slovenskej republiky č. 2119 zo dňa 16. 5. 2002 predkladám Národnej rade Slovenskej republiky 1. zoznam zdravotníckych zariadení, ktoré podľa zákona č. 416/2001 Z. z. o prechode niektorých pôsobností z orgánov štátnej správy na obce a na vyššie územné celky prejdú od 1. 1. 2003 na obce a vyššie územné celky, 2. zoznam zdravotníckych zariadení, ktoré prejavili záujem transformovať sa na neziskové verejnoprospešné inštitúcie podľa zákona č. 13/2002 Z. z. o podmienkach premeny niektorých rozpočtových organizácií a príspevkových organizácií na neziskové organizácie poskytujúce všeobecne prospešné služby, 3. zoznam zdravotníckych zariadení, ktoré budú sprivatizované podľa zákona č. 92 o podmienkach prevodu majetku štátu na iné osoby na základe uznesenia vlády Slovenskej republiky č. 577 zo dňa 20. júna 2001, uznesenia vlády Slovenskej republiky č. 101 zo 6. februára 2002 a uznesenia vlády Slovenskej republiky č. 274 z 20. marca 2002. Zoznamy schválila vláda na rokovaní dňa 29. 5. 2002 uznesením č. 561 a predkladajú sa tak, ako boli na tomto rokovaní schválené. K predloženým zoznamom poznamenávam, že ministerstvo zdravotníctva na základe toho, že záujemca o účasť, o zakladateľstvo neziskovej organizácie v prípade nemocnice v Partizánskom a Topoľčanoch stiahol svoj záujem na založení takejto organizácie, tak vás prosím o úpravu v tomto materiáli v tom zmysle, že nemocnica Partizánke a Topoľčany sa presúva zo zoznamu záujemcov o neziskovú organizáciu do zoznamu tých, ktoré prechádzajú od 1. 1. 2003 na obce a mestá. Predkladaný materiál nemá priamy dosah finančný, ekonomický ani environmentálny, ani vplyv na zamestnanosť. Materiál sa volá návrh preto, že v prípade, že niektoré projekty, ktoré sú určené na transformáciu, neprejdú schvaľovacím konaním jednak v transformačných komisiách, jednak vo vláde, v tom prípade budú automaticky zaradené do zoznamu, ktorý patrí k prechodu na obce a mestá. Preto tento zoznam ešte stále treba chápať ako zoznam pracovný. Ďakujem. J. Migaš, predseda NR SR: Ďakujem pekne, pán minister, nech sa páči, zaujmite svoje miesto. Prosím teraz poslankyňu Záborskú, aby podala správu o výsledku prerokovania materiálu vo výboroch Národnej rady. Nech sa páči.